ลองของ

ลองของ  เป็นภาพยนตร์ไทยแนวสยองขวัญเหนือธรรมชาติ ที่ออกฉายในปี พ.ศ. 2548 กำกับและเขียนบทโดย ก้องเกียรติ โขมศิริ นำแสดงโดย นภคปภา นาคประสิทธิ์, นะโม ทองกำเหนิด, หทัยวรรณ งามสุคนธภูษิต, ชนิดา สุริยะกำพล, อัครินทร์ ศิวพรพิทักษ์, ปวริศร์ วงศ์พานิช, กรกช วรมุกสิก
ในปี พ.ศ. 2563 มีการนำภาพยนตร์ดังกล่าว มาสร้างเป็นซีรีส์ภาคแยก ลองของ ซีรีส์ ที่ไม่เกี่ยวข้องกับเนื้อเรื่องภาพยนตร์ทั้งสองภาค แต่อยู่ในจักรวาลเดียวกันในภาพยนตร์ แต่เป็นยุคปัจจุบันที่เทพสามตาสืบทอดมาสู่กลุ่มวัยรุ่นในมหาวิทยาลัยแห่งหนึ่งใจกลางกรุงเทพ จนเกิดเป็นการเล่นของจองเวรแก่กรรมในวัยรุ่นกลุ่มนี้ เปลี่ยนแนวจากแนวสยองขวัญ เป็นแนวสืบสวนสยองขวัญ ฉายทางสถานีวิทยุโทรทัศน์ไทยทีวีสีช่อง 3 โดยมีทั้งสิ้น 8 ตอน โดยค่าย ไฟว์สตาร์ ร่วมกับ มายน์แอทเวิร์คส์
ความสำเร็จของภาพยนตร์ภาคแรก ทำรายได้ 30 ล้านบาท ก่อให้เปิดภาคย้อนอดีตของลองของ สองภาคคือลองของ 2 ที่เล่าเรื่อง 2 ปี ก่อนเหตุการณ์ในภาพยนตร์ และประสบความสำเร็จโดยทำเงิน 44 ล้านบาท ภาคย้อนอดีตในปี พ.ศ. 2568 พนอ ที่เล่าเหตุการณ์ตั้งแต่วัยรุ่นของครูพนอ โดยพนอ เป็นภาพยนตร์ลำดับที่ 3 ที่ประสบความสำเร็จที่สุดในจักรวาล ทำรายได้ 70 ล้านบาท จนประกาศสร้างภาพยนตร์ภาคต่อ พนอ 2 ภาพยนตร์ลำดับที่ 4 ในจักรวาล 
เนื้อเรื่อง.
ต๊ะ (นะโม ทองกำเหนิด) ปอ (อัครินทร์ ศิวพรพิทักษ์) คิ้ม (หทัยวรรณ งามสุคนธภูษิต) แต (กรกช วรมุกสิก) นุช (ชนิดา สุริยะกำพล) และโก้ (ปรวิศร์ วงศ์พานิช) เป็นเด็กนักเรียนที่เติบโตด้วยกันมาตั้งแต่เล็ก ครั้นจบมัธยมศึกษาแล้วได้แยกย้ายไปศึกษาต่อในกรุงเทพฯ ยกเว้นต๊ะที่ยังอยู่ต่างจังหวัดต่อไปกับครอบครัวซึ่งประกอบด้วยประเวท (สมมาตร ไพรหิรัญ) บิดา กับพนอ (นภคปภา นาคประสิทธิ์) ครูสาวซึ่งเป็นภรรยาคนที่ 2 ของบิดา
วันหนึ่งทุกคนทราบข่าวจากต๊ะว่าบิดาถึงแก่ความตาย จึงเดินทางกลับต่างจังหวัดไปเคารพศพ ระหว่างทางต่างก็หวนนึกถึงเรื่องราวสมัยเรียนซึ่งพวกตนจับได้ว่าครูพนอ มารดาใหม่ของต๊ะ คบชู้อยู่กับโอฬาร (ชลัฏ ณ สงขลา) ครูพลศึกษาที่โรงเรียน จึงชวนกันถ่ายวิดีโอไว้ไปให้ประเวท บิดาของต๊ะ ได้รับทราบความจริง แต่ถูกครูโอฬารจับได้ และถูกครูโอฬารล่วงละเมิดทางเพศ จึงพากันไปว่าจ้างหมอผี (พิเศษ สังข์สุวรรณ) จากลัทธิเทพสามตาให้ใช้คุณไสยทำร้ายครูโอฬาร ครูโอฬารไปขอความช่วยเหลือจากมะสุรี (เฉลาลักษณ์ ศิวะหิรัญ) หมอผีอิสลาม แต่ไม่ทันกาล ถึงแก่ความตายไปอย่างสยดสยอง วันถัดมาวิดีโอที่ครูโอฬารร่วมประเวณีกับครูพนอแพร่ไปทั้งโรงเรียนจนเป็นที่โจษจัน จากนั้นครูพนอถูกพบว่าใช้มีดทิ่มแทงตนเองไม่หยุดพลางพร่ำบ่นคาถาภาษาเขมรอยู่ในห้องพักครู ภายหลังครูพนอถูกไล่ออกจากราชการ
ในความเป็นจริงแล้ว ปอแอบหมายปองครูพนออยู่ จึงว่าจ้างหมอผีทำเสน่ห์ให้ครูพนอหลงรักจนได้ร่วมประเวณีกับครูพนอ ขณะเดียวกันครูโอฬารก็หลงใหลครูพนอ จึงว่าจ้างหมอผีให้ทำเสน่ห์ใส่ครูพนอจนได้ร่วมประเวณีกับครูพนอเช่นกัน ปอหึงหวง จึงยุแยงทุกคนให้ไปถ่ายวิดีโอเพื่อเปิดโปงครูโอฬารกับครูพนอต่อบิดาของต๊ะ แต่สุดท้ายปอก็ถูกครูโอฬารล่วงละเมิดทางเพศเสียเอง เมื่อครูโอฬารถูกกำจัดแล้ว ปอยังโกรธที่ครูพนอไปมีความสัมพันธ์กับครูโอฬาร จึงว่าจ้างหมอผีให้ทำคุณไสยใส่ครูพนอ เป็นเหตุให้ครูพนอทำร้ายตนเองอยู่ในห้องพักครู ครูพนอไปขอความช่วยเหลือจากมะสุรีและได้รับคำแนะนำว่า ต้องกินเนื้อผู้ทำคุณไสยใส่ครู จึงจะยุติความเจ็บปวดจากคุณไสยนั้นได้ แต่จะมีผลข้างเคียงคือวิชาอาคมของคนผู้นั้นจะไหลบ่ามาอยู่ที่ครูแทน และจะอยู่กับครูไปจนวันตาย
ครูพนอไปฆ่าหมอผีโดยใช้ไม้แหลมแทงทะลุทวารหนักขึ้นไปจากใต้ถุนบ้าน แล้วคว้านแหวะศพกินเนื้อและเครื่องใน ประเวทมาพบเข้าและอัดวิดีโอไว้ จึงถูกครูพนอทำร้ายและจับตัวไปทรมานอยู่ในบ้าน ประเวททนความเจ็บปวดมิได้จึงยิงตัวตาย พนอนำศพประเวทไปดองไว้ในโอ่งพร้อมศพคนงานต่างด้าวที่ฆ่าไว้เป็นจำนวนมากเพื่อทำพิธีบูชาเทพสามตา
เมื่อทุกคนมาถึงเพื่อเคารพศพบิดาต๊ะ ครูพนอจึงใช้วิชาไสยศาสตร์ทำร้ายเพื่อบีบให้เผยว่าผู้ใดเป็นต้นเหตุทำคุณไสยใส่ตนในครั้งนั้น ที่สุดแล้วปอสารภาพหมดเปลือก ครูพนอจึงจับปอไปทรมานสังเวยเทพสามตาอยู่ในกระท่อมท้ายสวน คิ้มกับต๊ะหนีรอดออกมาได้และแจ้งตำรวจ เจ้าพนักงานนำกำลังไปปิดล้อมและพบครูพนอกำลังใช้ไฟลนร่างปอจนเกรียมพลางบริกรรมคาถา จึงสั่งให้ครูพนอวางไฟลง ครูพนอไม่ใส่ใจและดำเนินพิธีต่อไป เจ้าพนักงานระดมยิงครูพนอถึงแก่ความตายในกระท่อม
คิ้มซึ่งรอดชีวิตจากเหตุการณ์ดังกล่าวพักฟื้นอยู่ที่โรงพยาบาลโดยมีต๊ะดูแลอยู่เคียงข้าง ต๊ะเปิดเผยต่อคิ้มว่า ความจริงแล้วตนก็ได้ตายไปแล้วโดยมีชะตากรรมอย่างเดียวกับปอ แต่ที่เรียกทุกคนกลับต่างจังหวัดก็เพื่อให้ได้รับรู้ผลกรรมอย่างเดียวกันบ้าง คิ้มตกใจที่เห็นต๊ะมีร่างกายไหม้เกรียม โลหิตไหลนอง และคิ้มก็พลันรำลึกถึงเรื่องในวัยเรียนที่ตนก็เคยว่าจ้างหมอผีทำเสน่ห์ให้ต๊ะมาหลงรักตน โดยที่หมอผีเตือนว่าทำแล้วไสยศาสตร์จะติดตัวไปจนวันตาย คิ้มหลอนจนพุ่งตัวออกจากหน้าต่างตกลงสู่เบื้องล่างขาดใจตาย